Φύσεν

Το Φύσεν (Γερμανικά: Füssen) είναι πόλη της Γερμανίας. Ανήκει στο κρατίδιο της Βαυαρίας, και πιο συγκεκριμένα στην περιοχή Όσταλλγκόυ (Ostallgäu) της διοικητικής περιφέρειας της Σουηβίας. Στα ανατολικά, η πόλη συνορεύει με τον ποταμό Λεχ, παραπόταμο του Δούναβη, και στα νότια με την Αυστρία. 
Η μικρή πόλη των 15.287 κατοίκων είναι γνωστή για το παλάτι Νοϊσβάνσταϊν αλλά και για την ομάδα χόκεϊ επί πάγου ΕΦ Φύσεν (EV Füssen), που για πολλές δεκαετίες είχε μεγάλες επιτυχίες. 

Γεωγραφία
Το Φύσεν απέχει 119 χλμ. από το Μόναχο. Στα ανατολικά και στα νότια η πόλη και τα περίχωρά της συνορεύουν με τις Βαυαρικές Άλπεις, ενώ στα δυτικά και στα βόρεια περιβάλλονται από τις λίμνες Weißensee, Hopfensee και Forggensee.
Ο ποταμός Λεχ ρέει μέσα από την πόλη, πηγάζοντας από τα όρη Λέχκβελεν και εκβάλλοντας στον ποταμό Δούναβη 40 χιλιόμετρα βορείως του Άουγκσμπουργκ. Ο Λεχ σχηματίζει μικρούς καταρράκτες στο νότιο άκρο της πόλης, κοντά στα σύνορα με το Τιρόλο, στη συνέχεια ρέει μέσα από την πόλη και συνεχίζει προς τη λίμνη Forggensee στα βορειοανατολικά. Με υψόμετρο 808  μέτρα πάνω από  την επιφάνεια της θάλασσας, το Φύσεν είναι η ψηλότερη πόλη στη Βαυαρία. Το χαμηλότερο σημείο (η τεχνητή λίμνη Forggensee) του δημοτικού εδάφους βρίσκεται περίπου 775 μέτρα πάνω από την επιφάνεια της θάλασσας, ενώ το υψηλότερο στα 1288 μέτρα πάνω από την επιφάνεια της θάλασσας.

Ιστορία
Οι ρίζες του Φύσεν ανάγονται στη ρωμαϊκή εποχή. Η πόλη αναπτύχθηκε ως μια από τις στάσεις ανάπαυσης κατά μήκος της ρωμαϊκής οδού Via Claudia Augusta, που οδηγούσε από τη βόρεια Ιταλία στη ρωμαϊκή πόλη της Αυγούστας, το σημερινό Άουγκσμπουργκ. Στον λόφο Schlossberg, υπήρχε στα τέλη της Ρωμαϊκής Αυτοκρατορικής περιόδου το φρούριο Foetibus ως αρχηγείο μιας μονάδας ανεφοδιασμού της Τρίτης Ιταλικής Λεγεώνας, σύμφωνα με την Notitia Dignitatum. Ανασκαφές στο λόφο του κάστρου του Φύσεν αποκάλυψαν πράγματι τα θεμέλια ενός ύστερου ρωμαϊκού φρουρίου από τον 4ο/5ο αιώνα. Το όνομα Foetibus/Foetes θεωρείται ως λατινοποίηση της γερμανικής λέξης *fot* (πόδι) και θα μπορούσε να αναφέρεται στην τοποθεσία του στους πρόποδες των βουνών. Από αυτό, το όνομα του τόπου αργότερα εξελίχθηκε σε Fozen (1147), Fozin (1188), Fuozzen (1206), Füzzen (1366) μέχρι το σημερινό Füssen (από το 1424). Μια εναλλακτική εξήγηση για την προέλευση του ονόματος, είναι ότι προέρχεται από το λατινικό fauces (φαράγγι, είσοδος, στενό πέρασμα), ως αναφορά στο φαράγγι του ποταμού Λεχ.  

Στα τέλη του 5ου αιώνα, το ρωμαϊκό φρούριο εγκαταλείφθηκε, πιθανώς καταστράφηκε κατά τις γερμανικές επιδρομές του 5ου αιώνα. Το 748, ο Μάγκνους ή Μανγκ, ένας ιεραπόστολος από το Σανκτ Γκάλεν που αργότερα αναγνωρίστηκε ως άγιος, λέγεται ότι ίδρυσε ένα κελί στην περιοχή. Με την άφιξη περισσότερων μοναχών, ιδρύθηκε τον 9ο αιώνα το μοναστήρι των Βενεδικτίνων του Αγίου Μανγκ (Γερμανικά: Kloster Sankt Mang), το οποίο τέθηκε υπό τη δικαιοδοσία των επισκόπων του Άουγκσμπουργκ. Την ίδια εποχή, πιθανότατα ιδρύθηκε και μια φραγκική βασιλική αυλή κοντά στο Φύσεν. Το Φύσεν ήταν οικονομικός κόμβος μεταξύ νότιας και βόρειας Ευρώπης, επειδή ο ποταμός Λεχ γινόταν πλεύσιμος μετά τους καταρράκτες κοντά στο Φύσεν, και τα εμπορεύματα, που μεταφέρονταν μέχρι εδώ από τα κάρα που διέσχιζαν τις Άλπεις μέσω της Via Claudia Augusta, φορτώνονταν σε πλοιάρια και μεταφέρονταν στην υπόλοιπη κεντρική Ευρώπη. Η διαδρομή απέκτησε ιδιαίτερη σημασία ως δρόμος εμπορίας αλατιού κατά τον Μεσαίωνα.
Ο Δούκας  Λουδοβίκος Β΄ της Βαυαρίας προσπάθησε τον 13ο αιώνα να εξασφαλίσει τις αξιώσεις του στην περιοχή του Φύσεν χτίζοντας ένα κάστρο πάνω από το μοναστήρι, το Υψηλό Κάστρο (Γερμανικά: Hohes Schloss). Εν τω μεταξύ, ένας οικισμός είχε αναπτυχθεί στις όχθες του ποταμού Λεχ, οικισμός που τελικά έφτασε στο μέγεθος μιας αρκετά μεγάλης πόλης τον 13ο αιώνα, η μεγαλύτερη στη νότια Βαυαρία. Από το 1486 έως το 1505, οι Πρίγκιπες-Επίσκοποι του Άουγκσμπουργκ επέκτειναν το κάστρο του Φύσεν, και το χρησιμοποιούσαν ως θερινή κατοικία τους. 

Η πόλη γνώρισε την πρώτη χρυσή εποχή της στις αρχές του 16ου αιώνα, όταν ο αυτοκράτορας Μαξιμιλιανός Α΄ και η αυλή του επισκέφθηκαν το Φύσεν σχεδόν 40 φορές. Ο Τριακονταετής Πόλεμος επέφερε ένα σοβαρό πλήγμα στο Φύσεν ως εμπορικό κέντρο, από το οποίο ανέκαμψε με δυσκολία. Το Φύσεν απέκτησε ιδιαίτερη σημασία μεταξύ του 15ου και του 18ου αιώνα και λόγω της εξειδικευμένης τέχνης της κατασκευής αναγεννησιακού λαούτου και βιολιού που αναπτύχθηκε στην πόλη. Έτσι, το Φύσεν θεωρείται το λίκνο της εμπορικής κατασκευής λαούτου στην Ευρώπη. Η πρώτη συντεχνία κατασκευαστών λαούτου στην Ευρώπη ιδρύθηκε εδώ το 1562. Ένα ετήσιο φεστιβάλ έχει ξεκινήσει από το 2003, αφιερωμένο σε αυτήν την ιστορική κληρονομιά και στη σχέση μεταξύ κατασκευής οργάνων και μουσικής, εξερευνώντας νέες πτυχές της.
Το Φύσεν βγήκε σχεδόν αλώβητο από τον Β΄ Παγκόσμιο Πόλεμο, εκτός από την ανατίναξη της γέφυρας του Λεχ τις τελευταίες ημέρες του πολέμου, η οποία προκάλεσε ζημιές σε παρακείμενα σπίτια. 

Ο Δήμος του Φύσεν αποτελείται από 38 δημοτικά διαμερίσματα. Η περιοχή γύρω από το Φύσεν, γνωστή ως Königswinkel (Γωνία του Βασιλιά), αποτελεί σημαντικό τουριστικό προορισμό. Τα βασιλικά κάστρα του Νόισβανσταϊν και του Χόενσβανγκαου βρίσκονται σε κοντινή απόσταση . Στο οικόσημο της πόλης εμφανίζονται τρια πόδια λόγω της ηχητικής ομοιότητας μεταξύ των λέξεων Füssen (που είναι η γερμανική ονομασία της πόλης) και Füße (Γερμανικά: πόδια). 
Η ομάδα χόκεϊ επί πάγου EV Füssen κέρδισε το γερμανικό πρωτάθλημα χόκεϊ επί πάγου 16 φορές μεταξύ 1949 και 1973. Αυτές οι αθλητικές επιτυχίες συνέβαλαν επίσης στη φήμη του Φύσεν.

Αξιοθέατα
 μικρογραφία | Αεροφωτογραφία του Υψηλού Κάστρου
Το Υψηλό Κάστρο: Βρίσκεται στο κέντρο της παλιάς πόλης και είναι το σπουδαιότερο υστερογοτθικό συγκρότημα στην Σουηβία. Στις αίθουσές του στεγάζονται η Δημοτική Πινακοθήκη, με μεγάλη συλλογή υστερογοτθικής τέχνης καθώς και περιοδικές εκθέσεις σύγχρονης τέχνης. Στα τέως ιδιωτικά δωμάτια, που έμεναν οι Πρίγκιπες-Επίσκοποι, στεγάζεται ένα παράρτημα των συλλογών ζωγραφικής διαφόρων εποχών του Βαυαρικού κρατιδίου. Επισκέψιμα είναι επίσης ένα μέρος των τειχών και ο Πύργος της πύλης από όπου μπορεί κανείς να θαυμάσει την πανοραμική θέα της παλιάς πόλης.
 μικρογραφία | Η Αυλή της τέως Μονής του Αγίου Μανγκ
Η Μονή του Αγίου Μάνγκ με την Ενοριακή Εκκλησία του Αγίου Μάνγκ βρίσκεται δίπλα στο Υψηλό Κάστρο. Η σημερινή μπαρόκ μονή χτίστηκε μεταξύ 1697 και 1726. Το συμμετρικά μπαρόκ συγκρότημα σε ιταλικό στιλ σχεδιάστηκε από τον ντόπιο αρχιτέκτονα Γιόχαν Γιάκομπ Χέρκομερ. Το κεντρικό στοιχείο του συγκροτήματος είναι η Αίθουσα του Πρίγκιπα με τα πλούσια γύψινα  και τις τοιχογραφίες. Στις 11 Δεκεμβρίου 1802, μετά τους Ναπολεόντειους Πολέμους η μονή αποχαρακτηρίστηκε και πέρασε στην κατοχή ευγενών της περιοχής. Το 1909, το συγκρότημα πέρασε στην κατοχή της πόλης του Φύσεν, Στη βόρεια πτέρυγα στεγάστηκε το Δημαρχείο. Η νότια πτέρυγα στεγάζει τώρα το Μουσείο της Πόλης του Φύσεν, το οποίο εκθέτει επίσης τις μπαρόκ αίθουσες του μοναστηριού. Η Δημοτική Βιβλιοθήκη του Φύσεν βρίσκεται στο ισόγειο της νότιας πτέρυγας. 
4 χιλιόμετρα ανατολικά της πόλης βρίσκεται το κάστρο Χόενσβανγκαου, ένα μεσαιωνικό κάστρο που ανακαίνισε ο Μαξιμιλιανός Β΄ της Βαυαρίας το 1833 δίνοντάς του νεογοτθικό στυλ. Κάτω από το κάστρο, στις όχθες της λίμνης Alpsee βρίσκεται το Μουσείο των Βαυαρών Βασιλειάδων του Οίκου του Βίττελσμπαχ, στον οποίο ανήκε και ο Όθωνας, Βασιλιάς της Ελλάδας.  Λίγο πιο ψηλά, ανάμεσα στα βουνά βρίσκεται το κάστρο Νόισβανσταϊν που έχτισε ο Λουδοβίκος Β´ της Βαυαρίας τον 19ο αιώνα.
Αδελφοποιήσεις
Αδελφοποιήσεις υπάρχουν με τις ακόλουθες πόλεις:
20px Παλεστρίνα, Ιταλία, από το 1972
20px Χέλεν, Τζόρτζια, ΗΠΑ, από το 1978
20px Μπαρντού, Νορβηγία, από το 1997
20px Νούματα, Ιαπωνία, από το 1998
20px Κρεμόνα, Ιταλία, από το 2018
 Παραπομπές 

Κατηγορία:Πόλεις της Βαυαρίας